Det danske fodboldpublikum kender nok bedst David Nielsen for hans vilde frisurer, kontroversielle udtalelser, problemer med gambling og slåskampe med holdkammerater. Nu har David Nielsen imidlertid fået overdraget ansvaret som cheftræner i den norske klub Nest-Sotra, som i øjeblikket kæmper for at overleve i Norges 2. division, afdeling 3. Her bliver opgaven at sikre klubben, som ligger under nedrykningsstregen, endnu en sæson i rækken. David Nielsen, som i øjeblikket er ved at tage Uefas trænerlicens, er i første omgang blevet ansat på en kontrakt, der løber sæsonen ud. Den tidligere Lyngby-, OB-, FC København-, FC Midtjylland- og AaB-spiller kommer fra en stilling som hjælpetræner i Löv Ham, som spiller i den næstbedste norske række.

Opsummering:
Den tidligere superliga-profil David Nielsen får job som cheftræner i Norge.